আমরা জানি, কোনো কবিই সাহিত্য সম্পর্কে কোনো বিবেচনায় শেষ পর্যন্ত স্থির থাকেন না। একেক সময় মত বা সিদ্ধান্ত ভাঙেন আবার নতুন করে নির্মাণ করেন। নজরুলের চিন্তাগত এবং কাব্যদর্শনের পরিবর্তনও এই ধারাবাহিকতারই অনন্য দৃষ্টান্ত। এবং সেটা বোধ করি একমাত্র নজরুলের পক্ষেই সম্ভবপর ছিল। যাপিত জীবনে যেমন নজরুল এক জায়গায় স্থির ছিলেন না, তেমনি ছিলো না সাহিত্য চিন্তার ক্ষেত্রেও। নিয়ত ভাঙা-গড়াই ছিল তাঁর স্বভাব।